**13 АПТА**

**Академиялық мәтіндер**

Ғылыми стиль жанрларының ендігі бір түрі - академиялық мәтіндер. Академиялық мәтіндерге диссертация түрлері (магистрлік, кандидаттық, докторлық), реферат, ғылыми мақала, ғылыми баяндама т.б. жатады. Бұл ғылыми еңбек түрлерінің әрқайсысының жазылу мақсаты, өзіндік құрылымы, әрқайсысына қойылатын талаптары болады.

**Реферат** ғылыми стиль жанрларының күрделі түрі болып табылады. Жалпы, реферат - латын сөзі, баяндау, мазмұндау дегенді білдіреді. Реферат - ғылыми еңбек (мақала, диссертация, монография т.б.) түпнұсқасының қысқаша мазмұны. Оның көлемі түпнұсқадан әлдеқайда шағын, мазмұны мен мағынасы жағынан түпнұсқаға тең, құрылымы тұрақты жеке ғылыми еңбек болып табылады. Рефераттың құрылымын сақтап, сауатты жазу арқылы шағын мәтінмен мол ақпарат алуға болады. **Рефераттың** құрылымы тұрақты үш бөлімнен тұрады:

а) кіріспе бөлім;

ә) негізгі бөлім;

б) анықтамалық немесе қорытынды бөлім.

1. Кіріспе бөлімде еңбек туралы мәліметтер беріледі: еңбектің атауы, автордың аты-жөні, басылымы, көлемі, қандай мәселені баяндайтыны немесе қарастыратыны, неге я қандай мәселеге ғылыми талдау жасалатыны, еңбектің құрылымы (қанша бөлім, тарау, атауы т.б.).
2. Негізгі бөлімде, яғни рефераттың өзінде азат жол (абзац) белгіленбейді. Мұның өзі осы бөлімде қаралатын мәселені, көтерілетін проблеманы логикалық өзара жүйелі байланыста берілген бір бүтін дүние деп есептеуге мүмкіндік береді. Мұнда еңбекте қаралатын мәселенің негізгі мазмұны, яғни мақсаты мен міндеті, негізгі қарастырылатын мәселе, оның сипатталуы, оның шешімі, ғылыми негізделуі, тұжырымы, автордың сол мәселеге байланысты келісім-көзқарасы, дәлелі қарастырылады. Қажет болған жағдайда әр түрлі салыстырмалы сандық көрсеткіштер, сызба-суреттер, кесте-формулалар т.б. келтіріледі.
3. Анықтамалық бөлімге ғылыми еңбекке қатысты басқа да ақпараттар, мысалы, еңбектің библиографиясына енгізілген әдебиеттердің саны, референттің жеке ойлары мен ескертулері т.б. енгізіледі. Референт автордың қорытындысын келтіре отырып, өз ойын тұжырымдайды. Бірақ бұл ақпараттар рефератқа көбіне енгізілмейді.

Реферат жазуға дайындық тақырыпты таңдап алудан басталады. Содан кейін тақырыпқа байланысты әдебиеттерді іріктеп, танысып, рефераттың жазылу мақсатын анықтау қажет әр.

**Реферат жазу барысында адам алдына түрлі мақсат қояды**:

а) рефератты жаза отырып, еңбекте баяндалатын мәселеге байланысты автор өз ойын дәлелдейді;

ә) бұрыннан бар мәселелерді баяндай келіп, ғылымның жаңа жетістіктерімен, жаңа идеялармен толықтырады;

б) еңбекте келтірілген пікірлерді дәлелдер келтіре отырып, теріске шығарады;

в) тақырып бойынша бұрыннан бар ой-пікірлерге шолу жасай отырып, көпшілікке жеткізеді.

**Реферат жазылу мақсатына қарай әр түрлі қызмет атқарады:**

а) ақпараттық қызмет, яғни еңбекте қаралатын негізгі мәселеден хабардар ету;

ә) индикативтік қызмет, яғни еңбекті сипаттау;

б) іздену қызметі, яғни белгілі бір ғылым саласына қатысты нақты еңбектердің жарық көргендігінен хабар бере отырып, оларда баяндалатын мәселенің тезисін жасау;

в) таныстыру қызметі - ғылыми еңбектен бұрын жарияланбаған, жоқ мәліметтерді іріктеп алу болып табылады.

Реферат еңбек түпнұсқасының барынша қысқартылып алынған түрі болғандықтан, автор еңбектен ең қажетті, негізгі мәліметті, тезистер мен тұжырымдарды, сондай-ақ қосалқы, жанама мәліметтерді талғап, ажырата алуы қажет. Еңбектегі ең негізгі мәліметті іріктеп алған соң ғана, оның сөйлемдерін өзгертіп, қысқартып, қажет емес жерін мүлдем алып тастау керек.

**Қорыта айтқанда, қысқаша айтқанда, яғни, сонымен, басқаша айтқанда** сияқты сөздердің көмегімен қайталанып берілетін мәліметтер реферат мәтініне мүлдем енгізілмейді.

1. **Сөздермен жұмыс.**

Жапырақ сағағы, қылта, сүйкеу, ағаштың діңі, сүрек, қабық, талшық.

**Жасыл желек ғажаптары**

Солтүстік Каролинада (Солтүстік Америка) шыбынжұты (венерика мухоловка) өсімдігі өседі. Шыбынжұты деп аталған бұл өсімдік тек қана шыбынды ғана емес басқа да көптеген жәндіктерді ұстап жейді. Бұл дымқыл әрі күн жақсы түсетін жерді жақсы көретін өсімдік. Сыртқы бейнесі кәдімгі батпаққа ұқсас, жапырақсыз сабағының ұшында бірнеше ақ түсті гүлдер орналасқан.Сабағының түбінде жерге төселе жататын жапырақтары бар. Осы жапырақтар жәндіктерді ұстауға бейімделген. Гүлдер бұл жұмысқа қатыспайды.

Шыбынжұтының жапырағының өзі ерекше. Жапырақ сағағы екі жағына жалпақ қанат жасап жапыраққа ұқсап кеткен. Оның жоғарғы жапырақ алақанына өтетін жері қайтадан жіңішке қылтаға айналған. Осы жерге көлемі сырт киім түймесіндей болатын екі жапырақ орналасады. Жапырақ алақанының жиектерінде қатты түктері бар. Сырттан келген жәндік әлгі түктердің бірін сүйкеп кеткен жағдайда жапырық алақанының екі тілімі бірден қимылға еніп жабылып қалады да жәндік қайта шығып үлгере алмайды.

Қақпанына түскен жәндікті өсімдіктің қорытуы бірнеше күнге созылады. Ашылған кезде өсімдіктің жегенінен қалған жәндіктің қалдықтарын жел ұшырып, жаңбыр суы жуып әкетеді. Жапырақ келесі құрбанын ұстауға дайын. Жапырақтар аса ірі немесе қатарынан 2-3 жәндікті ұстап жегеннен кейін қарайып, өліп қалады да, оның орнына жас жапырақтар шығады.

Сырттай қарағанда өсімдік үшін аптасына ұстап жеген жәндік жеткіліксіз сияқты болып көрінеді. Шындығында олай емес, ол толық жетіп жатыр. Ғалымдардың дәлелі бойынша жәндік жегіш өсімдіктер ет қорексіз де тіршілік ете алады. Ал тағам құрамына ет қосылған жағдайда дамуы тездейтіндігі белгілі болды. Екі-үш жәндікті ұстап жегеннен соң жапырақтардың өліп қалуы өсімдіктің ұрпағын сақтауын қамтасыз етеді.

Бір жапырақ өліп, екінші жапырақ шыққанға дейінгі уақытта өсімдік қорегінің көптігінен дем алады. Қомағайлық қандай организмге болса да қауіпті.

Шыбынжұтының жапырағының жабылу механизмі өте тез, ол бар болғаны 0,02-0,05 секундқа ғана созылады. Бұл процесті ботаника тілінде сейсмонастия дейді. Мұның мәні – сыртқы әсерге өсімдік органдарының қозғалыс арқылы жауап қайтаруы деген сөз. Шыбынжұтының жапырақ тілімдерінің жабылу механизмі әлі толық зерттеліп біткен жоқ. Кейбір ғалымдардың айтуына қарағанда сезімтал түкке сырттан келген механикалық күштің әсерінен электр қуаты пайда болып, ол жапырақтың орталық жүйкелеріне жақын орналасқан қосымша бөлшектерді іске қосып тілімдердің жабылуын қамтамасыз етеді. Бұл кезде кейбір жасушалардың керілуімен (тургор) жиырылуының (плазмолиз) үлкен мәні бар болса керек. Алайда бұл жорамал ғана.

**Тірі су қоймасы**

Африкада аты әлемге әйгілі қарт баобаб өседі. Бұл алып ағашты жергілікті халықтар кейде құрметпен мейірімді баобаб деп атайтын көрінеді. Саванна ормандарының әр жерінде жалғыздан өскен алып ағаштар алыстан көз тартады. Оның діңінің жуандығы шамадан тыс. Аса ірі шырынды жемісі Саваннадағы ең ыстық күндері піседі. Жемістерін сумен қамтамасыз етіп және өздері де ыстықтын құрғап қалмас үшін діңіне көп етіп су жинап алады. Діңінің ішінде суы бар баобаб құлап қалған күннің өзінде немесе қолдан кесіп тастаған жағдайда ұзынынан өсе беретіндігі белгілі болды. Бұл туыстың бір түрі – Грегори баобабы Австралияда ғана өседі. Неге екені белгісіз бұдан басқа жерде жабайы баобаб өспейді. Бұл ағаштың діңінің он метрдей болып жуандауы кездейсоқ емес. Діңін қаптаған сұрғылт түсті қабығының астында борпылдақ әрі жұмсақ сүрегі жатады. Ол суға толы болады, ондағы судың көптігі сондай, су сыйымдылығын темір жолдың су құятын цистернасына теңеуге болады.

Баобаб діңінде қанша су жиналуы мүмкін? Ғалымдар кем дегенде 120 мың текше метр деп көрсетеді. Мұншалықты суды тропиканың ыстық күнінде сақтап тұру үшін аса берік қабық керек. Ал баобабтың діңінің сыртқы қабығы ішкі борпылдақ сүрегінен де жұмсақ, жұдырықпен қатты ұрғанның өзінде ішіне қарай қабысады. Мұндай әлсіз қабығы бар өсімдік әлгідей көп су жинау былай тұрсын, өз денесін ұстап тұра алмай, құлап қалар еді. Мұның сыры былай. Қабықтың ішкі жағы мықтылығы металдан кем түспейтін талшықтармен астарланған. Жергілікті халық ол талшықтан музыка аспабының ішегін жасайды. Баобаб талшығынан жасалған арқанды хайуандар алыбы пілдің өзі де үзе алмайды.

Оңтүстік Родезияда баобаб діңінің жуандығын 35 жыл бойы үздіксіз өлшеген бір орманшы мынадай жағдайды байқады. Баобаб әр жылдары біресе жуандап, бірер жылдан кейін ыстықтың әсерінен суы кеміп қайтадан «арықтап» қалады. Мысалы 1938 жылы бір ағаштың диаметрі бес жарым метр болса, сегіз жылдан кейінгі құрғақшылықта жуандығы 20 сантиметрге кеміген. Бұрынғы жуандығына тек 1953 жылы ғана жетіп, бұдан 13 жыл өткен соң қайтадан жіңішкеріп қалған. Бұған қарамастан ағаш жыл сайын шамамен үш сантиметрге жуандап өседі. Осы қарқынмен мың жылда жуандығы он метрге толық жетуі мүмкін.

1. **Кестені толтырыңыз.**

|  |  |  |  |  |
| --- | --- | --- | --- | --- |
| Бұрыннан білемін | Мен үшін жаңа ақпарат | Менің ойыма қайшы | Келісе алмаймын, білгім келеді | Бұл ақпарат мені таңғалдырды |
| Студент мәтінде кездескен бұрыннан білетін мәліметтерді жазады. | Мәтін арқылы білген жаңа мәліметтерді тізіп жазады. | Студент бұрыннан білетін мәліметтерге қайшы мәліметтерді жазады. | Студент өзі келіспейтін немесе түсініксіз мәліметтерді, түсініктерді, сөздерді жазады. | Студент өзін таңғалдырған мәліметтерді тізіп жазады. |